
Y Pwyllgor Archwilio a Sicrhau Risg - 
Adolygiad Blynyddol 2025-26

1. Cefndir 
1.1 Mae’r papur hwn yn adolygu gweithgarwch a pherfformiad y Pwyllgor Archwilio a Sicrhau Risg (PASR) ar gyfer 2025-2026.  Mae’r prif bwyntiau o’r Adolygiad hwn wedi’u cynnwys yn Adroddiad a Chyfrifon Blynyddol Ombwdsmon Gwasanaethau Cyhoeddus Cymru ar gyfer y flwyddyn 2025-2026.  

1.2 Prif rôl y Pwyllgor yw darparu cymorth annibynnol i Ombwdsmon Gwasanaethau Cyhoeddus Cymru ynghylch materion sicrwydd a chynorthwyo’r Ombwdsmon i gyflawni cyfrifoldebau Swyddog Cyfrifyddu.  Yn ystod y flwyddyn, mae'r Pwyllgor wedi adolygu a monitro’r prosesau strategol ar gyfer risg, rheolaeth a llywodraethu, ac mae wedi derbyn ac ystyried canlyniadau archwiliadau mewnol ac allanol.  Bu’r Pwyllgor yn allweddol o ran diffinio agweddau ar y gwaith archwilio a monitro ymateb y rheolwyr i'r materion a godwyd.

2. Cylch Gorchwyl
2.1 Mae Cylch Gorchwyl y Pwyllgor wedi'i atodi yn Atodiad A.  

3. Aelodaeth
3.1 Mae’r aelodaeth yn cynnwys isafswm o 4 ac uchafswm o 8 aelod allanol annibynnol.  Roedd aelodaeth y Pwyllgor yn ystod 2025-2026 fel a ganlyn:

· Mike Usher – Cadeirydd
· Dave Tosh OBE – Is-gadeirydd   
· John McSherry
· Jane Martin CBE (tymor wedi dod i ben yn swyddogol yng Ngorffennaf 2025)
· Laura Davies 
· Jayne Woods   
· Nia Roberts (o fis Gorffennaf 2025)


3.2 Presenoldeb Aelodau PASR: Roedd presenoldeb yr aelodau yn ystod y flwyddyn fel a ganlyn:

	Aelod o’r Pwyllgor
	Cyfanswm presenoldeb posib
	Presenoldeb gwirioneddol
	%
presenoldeb

	Mike Usher (Cadeirydd)
	4
	4
	100

	Dave Tosh OBE (Is-gadeirydd)
	4
	4
	100

	John McSherry 
	4
	3
	75

	Jane Martin CBE
	2
	2
	100

	Laura Davies
	4
	4
	100

	Jayne Woods
	4
	4
	100

	Nia Roberts
	3
	3
	100



3.3 Presenoldeb Arall:  Mae’r Ombwdsmon yn mynychu Cyfarfodydd PASR ac mae’r Prif Swyddog Gweithredol yn gweithredu fel Ysgrifennydd i’r Pwyllgor.  Roedd archwilwyr allanol (Archwilio Cymru), archwilwyr mewnol (TIAA), aelodau priodol o Dîm Rheoli OGCC ac, fel sy’n briodol, aelodau eraill o staff OGCC wedi mynychu'r cyfarfodydd yn rheolaidd.

3.4 Gwrthdaro rhwng buddiannau: Mae pob aelod o’r Pwyllgor yn cwblhau datganiad blynyddol o fuddiannau a gyhoeddir yn flynyddol ar wefan OGCC.  Hefyd, mae’r eitem gyntaf ar agenda unrhyw un o gyfarfodydd PASR yn gyfle i ddatgan unrhyw fuddiant sy’n benodol i eitemau ar agenda'r cyfarfod hwnnw.

3.5 Cyfnod penodiad: Mae pob penodiad i’r Pwyllgor yn para am gyfnod penodol o 3 blynedd.  Mae dewis gan yr Ombwdsmon i ymestyn y cyfnod hwn am 3 blynedd arall.  Mae llythyrau penodi ynghlwm â phob penodiad.  Mae cyfnod tymor y Cadeirydd yn dod i ben ym mis Gorffennaf 2026, ac mae trefniadau mewn lle i sicrhau trosglwyddiad cyfrifoldebau di-dor i’r Is-gadeirydd.

4. Hyfforddiant
4.1 Gwahoddir aelodau’r Pwyllgor i asesu eu hanghenion hyfforddi yn flynyddol, ac mae’r asesiadau hyn yn cyfrannu at ddatblygu cynlluniau hyfforddi ar gyfer y flwyddyn.

5. Cyfarfodydd a Busnes y Pwyllgor
5.1 Mae agenda ddrafft ar gyfer pob cyfarfod Pwyllgor yn cael ei rhannu â'r holl aelodau, gan roi cyfle iddynt awgrymu ychwanegiadau neu newidiadau.  Mae’r Cadeirydd yn adolygu'r agenda a’r papurau atodol sydd i’w trafod, cyn eu hanfon at aelodau’r Pwyllgor a’r bobl eraill fydd yn bresennol.

5.2 Mae’r Pwyllgor yn llunio rhaglen waith flynyddol iddo’i hun ac yn ei dilyn.  Mae’r cynllun gwaith hwn, ynghyd â sylwadau ychwanegol ar gyflawni’r cynllun gwaith, ar gael yn Atodiad B.  Cynhaliwyd 4 cyfarfod o’r Pwyllgor yn ystod y flwyddyn.
5.3 Ym mhob cyfarfod, ystyriodd y Pwyllgor nifer o eitemau sefydlog ar yr agenda, a oedd yn cynnwys adroddiadau yn ymwneud â datgan unrhyw dwyll neu golledion, ac unrhyw golled data a nodwyd.  O ran colli data, mae’r Pwyllgor yn derbyn tabl sy’n rhestru’r mathau o ddigwyddiadau, a’u dyddiadau, a chanlyniad ymchwiliad OGCC, gan gynnwys atgyfeiriad i’r Comisiynydd Gwybodaeth pan fo'n briodol.  Dilynodd OGCC y Broses Digwyddiadau Data a Hysbysu yn ystod y flwyddyn, gan ganfod a chymryd camau pellach angenrheidiol i gywiro unrhyw ddiffygion o ran prosesau neu systemau.

5.4 Ystyriodd pob cyfarfod o'r Pwyllgor adroddiad ar y gofrestr risg gorfforaethol.  Yn ystod y flwyddyn, bu'r Pwyllgor hefyd yn rhoi ystyriaeth fanwl i’r risgiau allweddol canlynol: 

a) Agweddau Staff a Diogelwch Seicolegol (Ebrill); 
b) Hyder Data (Hydref, gydag adroddiad i ddilyn ym mis Ionawr)

5.5 Ochr yn ochr ag aelodau annibynnol eraill ar y Panel Ymgynghorol, cynhaliodd y Pwyllgor 2 weithdy a chwaraeodd ran allweddol wrth gyfrannu at drafodaethau ar gyfeiriad strategol newydd y swyddfa; a chraffu ar y Cynllun Strategol newydd ar gyfer 2026-2029.

5.6 Ym mhob cyfarfod, ystyriodd y Pwyllgor yr adroddiad Monitro Ariannol (chwarterol) diweddaraf a gyflwynwyd i’r Tîm Rheoli.  Bwriad hyn yw rhoi sicrwydd i'r Pwyllgor fod craffu rheolaidd yn digwydd yn y swyddfa ar y sefyllfa ariannol, ac yr ystyriwyd materion a risgiau ariannol wrth gynnal rheolaeth ariannol.  Hefyd, rhoddodd y Pwyllgor ystyriaeth i’r cyfrifon naw mis, y cyfrifon blynyddol drafft ac adroddiad yr archwilydd, gan gynghori’r Ombwdsmon cyn i'r cyfrifon gael eu cymeradwyo.

5.7 Derbyniodd y Pwyllgor hefyd adroddiadau ar nifer o faterion priodol eraill a oedd o fewn ei gylch gorchwyl.  Roedd y rhain yn cynnwys: adolygiad o'r Polisi Chwythu'r Chwiban; diweddariadau ar ddatblygiadau TG mawr; diweddariad ar drefniadau iechyd a diogelwch ac adroddiadau ar faterion llywodraethu corfforaethol ac ariannol perthnasol.  Rhoddodd y Pwyllgor ystyriaeth i adolygiad blynyddol OGCC o Fframwaith Atal Twyll Swyddfa'r Cabinet a pholisi gwrth-dwyll y sefydliad i fodloni ei hun fod trefniadau priodol ar waith.

5.8 Yn dilyn yr Adolygiad Annibynnol, a gynhaliwyd ym mis Awst 2024, craffodd y Pwyllgor hefyd ar weithrediad Ombwdsmon Gwasanaethau Cyhoeddus Cymru o'r argymhellion a'r gwersi a ddysgwyd.  Ystyriodd y Pwyllgor hefyd ymateb y swyddfa i adroddiad Pwyllgor Cyllid y Senedd ar ei Adolygiad Ôl-ddeddfwriaethol o Ddeddf OGCC 2019.

5.9 Yn ystod adolygiadau diwedd blwyddyn 2025-26, gwnaeth yr aelodau sylwadau cadarnhaol ar y ddwy sesiwn ar y cyd â'r Panel Cynghori a theimlent y dylai'r rhain ddod yn nodwedd reolaidd o drefniadau llywodraethu OGCC.

5.10 Rhoddodd y Pwyllgor gyngor i’r Ombwdsmon i sicrhau bod Datganiad Llywodraethu Blynyddol 2024/2025 yn cynnwys gwybodaeth briodol ac yn cydymffurfio â'r arferion gorau.  

6. Ystyriaethau am y dyfodol
6.1 Wrth edrych ymlaen at flwyddyn 2026-2027, bydd y Pwyllgor yn ymgymryd â'i waith yn unol â'r Rhaglen Waith yn Atodiad B.  Bydd seiberddiogelwch yn parhau yn flaenoriaeth, a bydd y Pwyllgor yn parhau i ystyried risgiau allweddol dethol yn fanwl.

7. Archwilio Mewnol ac Allanol
7.1 Darparodd TIAA wasanaethau archwilio mewnol i OGCC yn ystod blwyddyn 2025-2026.  Roedd y gwaith archwilio mewnol a wnaed yn ystod y flwyddyn yn dilyn y Strategaeth Archwilio a'r Cynllun Blynyddol a gyflwynwyd ac y cytunwyd arnynt gan y Pwyllgor ym mis Ebrill 2025.

7.2 Cynhaliwyd yr archwiliadau canlynol a gwnaed yr asesiadau cyffredinol canlynol:

	 
	Lefel Sicrwydd

	Diogelu Gwybodaeth gan gynnwys rheoli cofnodion
	SYLWEDDOL 

	Delio â Chwynion - Cydymffurfiaeth
	SYLWEDDOL

	Rheolaeth Perfformiad Staff
	SYLWEDDOL

	Rheoli Risg – Rheolaethau Lliniaru 
	SYLWEDDOL

	Cydraddoldeb, Amrywiaeth a Chynhwysiant
	SYLWEDDOL

	Rheolaethau Ariannol Allweddol 
	RHESYMOL



Canfu gwaith archwilio TIAA fod gan y sefydliad brosesau rheoli risg, rheolaeth a llywodraethu effeithiol ar waith.  Gwnaed argymhellion ar gyfer gwella lle bo hynny'n briodol.

7.3 Roedd y Pwyllgor yn falch o nodi mai lefel y sicrwydd a roddwyd yn y rhan fwyaf o achosion oedd 'Sylweddol', y lefel sicrwydd uchaf, a bod yr adolygiad Dilynol o argymhellion blaenorol wedi canfod y rhoddwyd ar waith yr holl argymhellion oedd i fod i gael eu rhoi ar waith.

7.4 Nododd Adroddiad Blynyddol yr archwilwyr mewnol am 2025-2026: ‘Mae TIAA yn fodlon, o ran y meysydd a adolygwyd yn ystod y flwyddyn, bod gan Ombwdsmon Gwasanaethau Cyhoeddus Cymru brosesau rheoli risg, rheolaeth a llywodraethu rhesymol ac effeithiol ar waith.’.  Mae’r canfyddiad hwn yn rhoi sicrwydd bod y trefniadau ar waith yn gwneud y swyddfa’n llai agored i risg, ac yn rheoli’r risg honno.



7.5 Mae’r rôl archwilio allanol, fel sy’n ofynnol gan Ddeddf Ombwdsmon Gwasanaethau Cyhoeddus (Cymru) 2019, yn cael ei chyflawni gan Archwilydd Cyffredinol Cymru.  Archwilio Cymru wnaeth y gwaith hwnnw yn ystod y flwyddyn.  Bu’r Pwyllgor yn ystyried elfen cyfrifon Adroddiad a Chyfrifon Blynyddol OGCC ar gyfer 2024-2025, ynghyd â'r Adroddiad ar yr Archwiliad o’r Datganiadau Ariannol a Llythyr y Rheolwyr.  Rhoddwyd barn ddiamod ar Gyfrifon 2024-2025 ar 23 Gorffennaf 2025.

7.6 Mae gan yr Archwilwyr Mewnol ac Allanol yr hawl, os ystyrir hynny’n briodol, i godi unrhyw fater drwy bolisi mynediad agored at y Cadeirydd, a thrwy'r hawl honno i ddwyn unrhyw fater i sylw'r Pwyllgor.  Roedd y Pwyllgor yn fodlon, drwy adolygu rhaglenni'r Archwilwyr Mewnol ac Allanol, eu bod yn cydweithredu'n effeithiol â'i gilydd.  Mae ansawdd y gwaith archwilio wedi cael ei werthuso yn ystod y flwyddyn drwy ystyried yr adroddiadau archwilio a’r argymhellion a thrwy ddeialog mewn cyfarfodydd rhwng Aelodau’r Pwyllgor a’r Archwilwyr.

7.7  Er mwyn sicrhau bod modd codi materion priodol yn gyfrinachol, cynhelir cyfarfod byr rhwng yr Archwilwyr Allanol a Mewnol a holl Aelodau Annibynnol PASR cyn pob cyfarfod o’r PASR.

8. Prosesau Monitro 
8.1 Ym mhob cyfarfod yn ystod 2025-2026, cafodd y Pwyllgor adroddiad ar y cynnydd sydd wedi’i wneud o ran gweithredu ar argymhellion yr Archwilwyr Mewnol ac Allanol.  Roedd y Pwyllgor yn fodlon bod yr holl argymhellion a wnaed wedi cael eu rhoi ar waith neu y byddent yn cael eu rhoi ar waith o fewn yr amserlenni y cytunwyd arnynt.

9. Adolygiad Blynyddol
9.1 Mae’r adroddiad hwn yn gyfle i adolygu sut mae’r Pwyllgor yn gweithredu i sicrhau ei fod yn parhau i gydymffurfio â’r Egwyddorion Arferion Da sydd yn Llawlyfr Pwyllgorau Archwilio a Sicrhau Risg Trysorlys EF.  Mae 4 ymarferiad asesu allweddol sy'n cyfrannu at yr adolygiad hwn.  Y rhain yw:

· ymarferiad hunanasesu yr ymgymerwyd ag ef gan holl aelodau’r Pwyllgor;
· adolygiadau un i un a thrafodaeth yn cynnwys aelodau’r Pwyllgor a Chadeirydd y Pwyllgor; 
· pob aelod o’r Pwyllgor wedi llenwi fersiwn wedi’i theilwra o ‘Restr Wirio Effeithiolrwydd y Pwyllgor Archwilio a Sicrhau Risg’ y Swyddfa Archwilio Genedlaethol; ac 
· arolwg mynychwyr, a gwblhawyd gan aelodau'r Pwyllgor, archwilwyr ac aelodau o staff OGCC sy'n mynychu'r Pwyllgor yn rheolaidd, sy'n gofyn am farn ar berfformiad a chyfraniad y Pwyllgor.
· Mae’r sylwadau o’r ymarferiadau hyn wedi cael eu hystyried wrth ymgymryd â’r Adolygiad Blynyddol hwn.


9.2 Mae Cadeirydd PASR yn cynnal adolygiadau un-i-un bob blwyddyn gyda phob aelod o'r Pwyllgor ac yna'n cwrdd â'r Ombwdsmon, i drafod ac adolygu gwaith PASR drwy gydol y flwyddyn.  Mae'r rhain yn rhoi cyfle i roi adborth ar weithgareddau'r Pwyllgor a’r ffordd y cynhelir cyfarfodydd.  

9.3 Yn yr ymarferiad hunanasesu, cafwyd sylwadau cadarnhaol gan bob Aelod o’r Pwyllgor ar y meysydd canlynol:

· Perfformiad yn erbyn yr Amcanion
· Asesiad o Reoli Risg
· Perthynas Waith
· Cydbwysedd yng ngwybodaeth Aelodau’r Pwyllgor 

Roedd yr ymatebion yn dangos bod aelodau'r Pwyllgor yn gyffredinol o'r farn bod y Pwyllgor yn elwa o ystod dda o brofiad a gwybodaeth ar draws ei aelodaeth.  Dywedodd yr aelodau fod yr Ombwdsmon a'r staff yn ymgysylltu â'r Pwyllgor ac yn ymateb yn gadarnhaol iddo.

9.4 Wrth i gyfnodau swydd rhai aelodau ddod i ben eleni a bod aelodaeth y Pwyllgor yn newid, bydd cyfleoedd ar gyfer hyfforddiant sefydlu / adnewyddu llywodraethu ar graffu a herio effeithiol gan aelodau annibynnol yn cael eu darparu.

9.5 Llenwodd pob aelod o’r Pwyllgor y fersiwn wedi’i theilwra o holiadur effeithiolrwydd y Swyddfa Archwilio Genedlaethol.

9.6 Cwblhawyd ymarfer asesu ychwanegol, sef yr arolwg mynychwyr, gan gynrychiolwyr archwilio mewnol (ni ymatebodd cynrychiolwyr archwilio allanol) ac aelodau o staff OGCC sy'n mynychu cyfarfodydd PASR yn rheolaidd.  Gofynnwyd i unigolion gwblhau arolwg ac ymateb i gwestiynau ar berfformiad a chyfraniad y Pwyllgor.  Roedd y cwestiynau'n ymdrin â chyfathrebu rhwng yr PASR a'r sefydliad, effeithiolrwydd cyfarfodydd, sut y cadeiriwyd y cyfarfodydd, y wybodaeth a'r profiad o fewn y Pwyllgor, agoredrwydd ac ymddiriedaeth, ac a yw'r Pwyllgor yn darparu her adeiladol.

9.7 Roedd yr holl ymatebion yn gadarnhaol neu'n gadarnhaol iawn ynglŷn â gweithrediad a chyfraniad y Pwyllgor ar draws yr holl feysydd hyn.  Mynegwyd sylw penodol ynghylch yr angen i sicrhau bod arbenigeddau aelodau sy'n gadael y Pwyllgor eleni yn cael eu disodli'n briodol, yn enwedig o ran llywodraethu a seiberddiogelwch.

10. Asesiad Cyffredinol
10.1 Mae’r Pwyllgor yn fodlon ei fod wedi cael y sicrwydd cynhwysfawr sydd ei angen arno i ddiwallu ei anghenion a bod yr wybodaeth a gafodd yn ystod y flwyddyn wedi bod yn ddibynadwy ac yn ddigonol er mwyn cyflawni ei ddyletswyddau.  Mae hefyd yn fodlon â’r amgylchedd rheolaeth fewnol cyffredinol, adroddiadau 

ariannol OGCC, rheoli risg ac ansawdd y gwaith Archwilio Allanol a Mewnol a wneir.  Wrth gyflawni ei rôl, mae’r Pwyllgor hefyd wedi cael sicrwydd o ganlyniad i’r ymgysylltu adeiladol a gafodd â’r Ombwdsmon a’i staff sydd wedi bod yn agored i graffu a her wrth gyflawni eu dyletswyddau.

10.2 Drwy gydol ei waith yn 2025-26, mae’r Pwyllgor wedi gallu rhoi sicrwydd i gefnogi Ombwdsmon Gwasanaethau Cyhoeddus Cymru yn effeithiol i gydymffurfio â’i chyfrifoldebau fel Swyddog Cyfrifyddu.  Wrth wneud hyn, mae’r Pwyllgor yn hyderus ei fod wedi cyflawni ei rôl yn gadarn ac yn broffesiynol, gan fanteisio ar arbenigedd a phrofiad helaeth aelodau’r Pwyllgor.

10.3 Wrth ymgymryd ag adolygiad blynyddol y Pwyllgor o’i berfformiad ei hun, mae’r Cadeirydd wedi rhoi her i aelodau unigol werthuso eu perfformiad a’u cyfraniad eu hunain.  Mae o’r farn bod y Pwyllgor wedi gweithredu’n effeithiol ac yn unol ag arfer da.

11. Diolchiadau
11.1 Hoffai'r Cadeirydd gofnodi ei ddiolch i Aelodau Annibynnol presennol a blaenorol y Pwyllgor am eu gwaith, eu cyfraniadau, eu cymorth a'u cefnogaeth.  Mae'r Cadeirydd hefyd yn ddiolchgar i gydweithwyr o Archwilio Cymru a TIAA am eu cefnogaeth a'u cyngor yn ystod y flwyddyn.  Yn yr un modd, hoffai ddiolch i’r Ombwdsmon, ysgrifenyddiaeth y Pwyllgor ac aelodau Tîm Rheoli OGCC a'r staff am eu cyfraniadau at waith y Pwyllgor drwy gydol y flwyddyn.

Atodiad A- Cylch Gorchwyl y Pwyllgor Archwilio a Sicrhau Risg
Atodiad B – Rhaglen Waith 2026-27

[image: ]




Tudalen 1 o 7

Tudalen 6 o 7

ATODIAD ACylch Gorchwyl y Pwyllgor Archwilio a Sicrhau Risg


Statws y Pwyllgor 
Mae’r Ombwdsmon wedi sefydlu Pwyllgor Archwilio a Sicrhau Risg gyda rôl i gefnogi’r Ombwdsmon yng nghyswllt ei gyfrifoldebau am faterion rheoli risg a llywodraethu, drwy adolygu ehangder y sicrwydd o ran ddiwallu anghenion sicrwydd y Swyddog Cyfrifyddu ac adolygu dibynadwyedd ac uniondeb y sicrwydd hwn.

Aelodaeth
Dyma aelodau'r Pwyllgor Archwilio a Sicrhau Risg:

· isafswm o 4 ac uchafswm o 8 aelod allanol annibynnol (sy’n cynnig sgiliau a phrofiad penodol a geisir gan yr Ombwdsmon ac a all gynnwys rhywun o swyddfa ombwdsmon arall) 
· hyd at 2 aelod cyfetholedig.

Bydd y Prif Swyddog Gweithredu a Chyfarwyddwr Gwella yn Ysgrifennydd i’r Pwyllgor.  Bydd yr Ombwdsmon, ac aelodau eraill y Tîm Rheoli fel y’u pennir gan yr Ombwdsmon, yn mynychu cyfarfodydd y Pwyllgor.  

Cyfnod yr Aelodau Annibynnol yn y swydd fydd 3 blynedd.  Mae dewis gan yr Ombwdsmon i ymestyn y cyfnod hwn am dair blynedd arall.

Un o’r aelodau allanol annibynnol fydd yn Cadeirio’r cyfarfodydd.  Bydd Is-gadeirydd hefyd yn cael ei benodi.  Bydd yr Ombwdsmon yn penodi aelodau annibynnol o’r Pwyllgor i fod yn Gadeirydd ac Is-gadeirydd ar sail argymhelliad y Pwyllgor Archwilio a Sicrhau Risg.  Pe bai’r Ombwdsmon yn penderfynu peidio â derbyn argymhelliad y Pwyllgor Archwilio a Sicrhau Risg, caiff penderfyniad yr Ombwdsmon ei nodi yng nghofnodion cyfarfod y Pwyllgor Archwilio a Sicrhau Risg.

Rôl a chyfrifoldebau’r Pwyllgor 
Bydd y Pwyllgor Archwilio a Sicrhau Risg yn craffu ac yn rhoi cyngor i'r Swyddog Cyfrifyddu ar y canlynol:

· y prosesau strategol ar gyfer risg, rheolaeth a llywodraethu a’r Datganiad Llywodraethu Blynyddol; 
· y cynlluniau Strategol a Busnes drafft o sail cydymffurfiaeth, economi, effeithlonrwydd ac effeithiolrwydd gan gydnabod y gofyniad gyda'r archwiliad blynyddol i gyfrif am y defnydd o arian;
· polisïau cyfrifyddu, cyfrifon, gan gynnwys y broses ar gyfer adolygu'r cyfrifon cyn eu cyflwyno i’w harchwilio, lefelau’r gwallau a nodwyd, a llythyr sylwadau’r rheolwyr at yr archwilwyr allanol; 
· y gweithgarwch arfaethedig a chanlyniadau’r archwiliad mewnol ac allanol;
· pa mor ddigonol yw ymateb y rheolwyr i faterion a ganfuwyd gan weithgarwch archwilio, gan gynnwys llythyr y rheolwyr archwilio allanol;  
· sicrwydd sy’n ymwneud â gofynion llywodraethu corfforaethol y sefydliad; 
· (pan fo’n briodol) cynigion ar gyfer tendro am wasanaethau Archwilio Mewnol neu ar gyfer prynu gwasanaethau nad ydynt yn ymwneud ag archwilio gan gontractwyr sy'n darparu gwasanaethau archwilio;
· polisïau gwrth-dwyll, prosesau chwythu’r chwiban, a threfniadau ar gyfer ymchwiliadau arbennig; 
· Trefniadau parhad busnes; 
· Trefniadau Iechyd a Diogelwch; 
· bydd y Pwyllgor Archwilio a Sicrhau Risg yn adolygu ei effeithiolrwydd ei hun yn rheolaidd hefyd.

Hawliau
Caiff yr Ombwdsmon a’r Pwyllgor Archwilio a Sicrhau Risg wneud y canlynol: 

· cyfethol aelodau am gyfnod o amser (heb fod yn fwy na blwyddyn) i ddarparu'r sgiliau, yr wybodaeth a'r profiad arbenigol sydd eu hangen ar y Pwyllgor ar adeg benodol; 
· gofyn am gyngor ad-hoc arbenigol, ar yr amod bod hynny o fewn y gyllideb.

Mynediad
· Bydd gan gynrychiolydd yr Archwiliad Mewnol a chynrychiolydd yr Archwiliad Allanol fynediad rhydd a chyfrinachol at Gadeirydd y Pwyllgor Archwilio a Sicrhau Risg.

Cyfarfodydd
· Bydd y Pwyllgor Archwilio a Sicrhau Risg yn cwrdd o leiaf 4 gwaith y flwyddyn.  Caiff Cadeirydd y Pwyllgor Archwilio a Sicrhau Risg neu'r Ombwdsmon alw cyfarfodydd ychwanegol, fel sydd angen yn eu barn nhw.
· Bydd gofyn bod o leiaf 3 aelod annibynnol o’r Pwyllgor Archwilio a Sicrhau Risg yn bresennol er mwyn i’r cyfarfod gael ei ystyried yn gyfarfod â chworwm.  
· Os na fydd Cadeirydd y Pwyllgor Archwilio a Sicrhau Risg yn gallu bod yn bresennol mewn cyfarfod, bydd yr Is-gadeirydd yn cymryd y gadair neu os nad yw’r is-gadeirydd chwaith yn gallu bod yn bresennol, bydd aelod annibynnol arall yn cymryd y gadair.  
· Yn mynychu cyfarfodydd y Pwyllgor Archwilio a Sicrhau Risg fel arfer bydd yr Ombwdsmon; Prif Swyddog Gweithredu a Chyfarwyddwr Gwella; Prif Gynghorydd Cyfreithiol a Chyfarwyddwr Ymchwiliadau; Rheolwr TG; Cyfrifydd Ariannol; cynrychiolwyr Archwilio Mewnol; a chynrychiolwyr Archwilio Allanol.  
· Caiff y Pwyllgor Archwilio a Sicrhau Risg ofyn i unrhyw swyddog arall o’r swyddfa fynychu er mwyn ei gynorthwyo gyda’i drafodaethau ynglŷn ag unrhyw fater.  
· Caiff y Pwyllgor Archwilio a Sicrhau Risg wahodd pobl neu gyrff eraill i fynychu cyfarfodydd er mwyn rhoi cyngor proffesiynol neu wybodaeth am unrhyw fater y mae'r Pwyllgor yn ystyried ei fod yn berthnasol ar gyfer cyflawni ei swyddogaethau’n briodol.
· Caiff y Pwyllgor Archwilio a Sicrhau Risg ofyn i unrhyw un, neu bawb, sy'n arfer mynychu'r cyfarfod ond nad ydynt yn aelodau, adael yr ystafell er mwyn hwyluso trafodaeth agored ac onest ar faterion penodol.

[bookmark: _Hlk50013781]Datgan Buddiannau Aelodau
Mae’n ofynnol i aelodau ddatgan unrhyw fuddiant personol yn unol â Pholisi OGCC ar Ddatgan Buddiannau yng nghyswllt aelodau’r Panel Cynghori a’r Pwyllgor Archwilio a Sicrhau Risg.  

Gofynion o ran Gwybodaeth
Ar gyfer pob cyfarfod, rhoddir y canlynol i’r Pwyllgor Archwilio a Sicrhau Risg:

· adroddiad yn crynhoi unrhyw newidiadau sylweddol I Gofrestr Risgiau’r sefydliad, yn ogystal â rhestr o eitemau risg Uchel a Chanolig; 
· adroddiad cynnydd gan gynrychiolydd Archwilio Mewnol yn crynhoi’r canlynol: 
· y gwaith a gyflawnwyd (a’i gymharu â’r gwaith a fwriadwyd);
· materion allweddol sy’n deillio o waith Archwilio Mewnol;
· ymateb y rheolwyr i argymhellion archwilio;
· newidiadau i’r Cynllun Cyfnodol;
· unrhyw faterion yn ymwneud ag adnoddau sy’n effeithio ar y gwaith o gyflawni amcanion Archwilio Mewnol;
· adroddiad neu adroddiadau am unrhyw achosion arwyddocaol o dorri fframwaith rheoli'r sefydliad, twyll ariannol, colledion, gwaredu asedau, dileu, caffael y tu allan i'r trefniadau arferol ac unrhyw faterion eraill y mae'r Pwyllgor yn gofyn am adroddiad arnynt ymhob un o’i gyfarfodydd.

Bydd y cynrychiolydd Archwilio Allanol yn adrodd fel y bo’n briodol ar unrhyw waith a wnaed a’r canfyddiadau sy’n dod i’r amlwg.

Pan fo’n briodol, rhoddir y canlynol i’r Pwyllgor hefyd:

· y Strategaeth Archwilio Mewnol;  
· cynigion ar gyfer Cylch Gorchwyl yr Archwiliad Mewnol; 
· copi o'r holl adroddiadau archwilio mewnol a gyhoeddwyd; 
· Barn ac Adroddiad Blynyddol yr Archwiliad Mewnol; 
· unrhyw adroddiadau sicrhau ansawdd ar y swyddogaethau Archwilio Mewnol ac Allanol; 
· cyfrifon drafft y sefydliad; 
· y Datganiad Llywodraethu Blynyddol drafft; 
· adroddiad ar unrhyw newidiadau i bolisïau cyfrifyddu; 
· Adroddiad ISA 260 Archwilio Mewnol a llythyr y rheolwyr mewn perthynas â hynny; 
· adroddiad llafar ar y cydweithio rhwng gwaith Archwilio Mewnol ac Allanol; 
· cynigion ar gyfer tendro ar gyfer gwasanaethau Archwilio Mewnol neu Allanol neu ar gyfer prynu gwasanaethau nad ydynt yn ymwneud ag archwilio gan gontractwyr sy'n darparu gwasanaethau archwilio; 
· unrhyw newidiadau i'r polisi a’r strategaeth rheoli risg; 
· unrhyw newidiadau i bolisïau gwrth-dwyll, prosesau chwythu’r chwiban, a threfniadau ar gyfer ymchwiliadau arbennig; 
· cynigion ar gyfer newidiadau sylweddol i unrhyw elfennau o'r fframwaith rheoli.  

Adrodd
· Bydd pob cyfarfod y Pwyllgor Archwilio a Sicrhau Risg yn cael ei gofnodi mewn cofnodion a fydd yn cael eu cymeradwyo yn y cyfarfod nesaf.  
· Yn dilyn cymeradwyaeth gan y Pwyllgor, bydd cofnodion pob cyfarfod yn cael eu cyhoeddi ar wefan OGCC 
· Bydd y Pwyllgor Archwilio a Sicrhau Risg yn rhoi Adroddiad Blynyddol i’r Swyddog Cyfrifyddu , wedi’i amseru i ategu’r gwaith o lunio’r cyfrifon a’r Datganiad Llywodraethu Blynyddol, gan grynhoi ei gasgliadau a wnaed yn ystod y flwyddyn.

Sylwch: Er mwyn osgoi unrhyw amheuaeth ac yn unol â’r Cylch Gorchwyl hwn, nid oes gan y Pwyllgor Archwilio a Sicrhau Risg nac unrhyw aelodau unigol unrhyw rôl na chylch gwaith yng nghyswllt penderfyniadau am waith achos a wneir gan OGCC a rhoi cyngor yn unig yw eu gwaith mewn materion gweithredol.  

Ombwdsmon Gwasanaethau Cyhoeddus Cymru 
Rhaglen Waith y Pwyllgor Archwilio a Sicrhau Risg (PASR) 2025-2026

Ebrill 2026
Myfyrdodau cyd-destun gan yr Ombwdsmon 
Datganiad Llywodraethu Drafft 
Archwilio Allanol – Crynodeb o’r Strategaeth Archwilio 2026-2027
Ymholiadau Archwilio i'r rhai sy'n gyfrifol am lywodraethu a rheoli
Adroddiad Monitro Cyllid 2025-26
Allyriad dangosol 2025-2026
Cofrestr Risg
Ystyriaeth fanwl o’r risg allweddol – Hyder Data 
Adroddiadau Archwilio Mewnol (os o gwbl)
Archwilio Mewnol – Adroddiad Blynyddol 2025-2026
Siarter Archwilio Mewnol 
Argymhellion Archwilio Allanol – Adroddiadau Cynnydd
Argymhellion Archwilio Mewnol – Adroddiadau Cynnydd
Cynllun Blynyddol Archwilio Mewnol 2026-2027 
Adroddiad Llywodraethu Gwybodaeth 
Materion Eraill y mae angen adrodd i PASR

E-bost: Mai 2026
Dosbarthu Cyfrifon Blynyddol Drafft 2024-2025 i aelodau PASR

Gorffennaf 2026
Myfyrdodau cyd-destun gan yr Ombwdsmon 
Cyfrifon Blynyddol 2025-2026 (gan gynnwys y Datganiad Llywodraethu)
Adroddiad Archwiliad o Ddatganiadau Ariannol a Llythyr Rheoli 
Argymhellion Archwilio Allanol – Adroddiad Cynnydd 
Adroddiad Monitro Ariannol 
Cofrestr Risg 
Adroddiadau Archwilio Mewnol (os o gwbl) 
Argymhellion Archwilio Mewnol – Adroddiadau Cynnydd 
Archwiliad Mewnol – Adroddiad Cynnydd 
Adroddiad Llywodraethu Gwybodaeth 
Materion eraill y mae angen adrodd i PASR
Adolygiad Blynyddol o'r Polisi Chwythu'r Chwiban ac Adroddiad Chwythu'r Chwiban Blynyddol 
Adolygiad Blynyddol PASR gan gynnwys Adolygiad Effeithiolrwydd Gofynion Hyfforddi a Datblygu Aelodau PASR
Adolygiad Ôl-ddeddfwriaethol y Senedd o'r Ddeddf – Diweddariad ar y Cynllun Gweithredu


Hydref 2026
Myfyrdodau cyd-destun gan yr Ombwdsmon 
Adroddiad Monitro Cyllid 
Adolygiad Blynyddol o’r Polisi Rheoli Risg
Cofrestr Risg
Ystyriaeth fanwl o risgiau allweddol – Seiberddiogelwch 
Adroddiadau Archwilio Mewnol (os o gwbl)  
Archwilio Mewnol – Adroddiad cynnydd yn erbyn y Cynllun Archwilio
Argymhellion Archwilio Mewnol – Adroddiadau Cynnydd 
Argymhellion Archwilio Allanol – Adroddiad Cynnydd
Adolygu fframwaith Gwrth-dwyll, trefniadau gwrth-lygredd a pholisi Gwrth-dwyll
Adroddiad Llywodraethu Gwybodaeth 
Materion eraill y mae angen adrodd i PASR 
Adolygu cylch gorchwyl PASR 
Adolygiad a diweddariad blynyddol o Barhad Busnes
Diweddariad Archwilio Cymru 
Adolygiad Ôl-ddeddfwriaethol y Senedd o'r Ddeddf – Diweddariad ar y Cynllun Gweithredu
Ionawr 2027
Myfyrdodau cyd-destun gan yr Ombwdsmon 
Adroddiad Monitro Cyllid 
Cyfrifon naw mis
Cofrestr Risg
Adroddiadau Archwilio Mewnol (os o gwbl) 
Archwilio Mewnol – Adroddiad cynnydd yn erbyn y Cynllun Archwilio
Argymhellion Archwilio Mewnol – Adroddiadau Cynnydd 
Argymhellion Archwilio Allanol – Adroddiad Cynnydd
Adolygu cylch gorchwyl PASR 
Adroddiad Llywodraethu Gwybodaeth 
Materion eraill y mae angen adrodd i PASR 
Diweddariad blynyddol Iechyd & Diogelwch 
Diweddariad Archwilio Cymru 

